ΓΡΑΠΤΗ ΕΡΩΤΗΣΗ P-3477/98

υποβολή: Ursula Stenzel (PPE) προς την Επιτροπή

(12 Νοεμβρίου 1998)

Θέμα: Ανθρώπινα δικαιώματα

Μπορεί η Επιτροπή να ανακοινώσει πόσα χρήματα είναι διαθέσιμα αυτό το έτος από τον προϋπολογισμό για δραστηριότητες που αφορούν τα ανθρώπινα δικαιώματα (Κεφάλαιο B7-70 του προϋπολογισμού); Μπορεί περαιτέρω η Επιτροπή να δώσει ακριβή στοιχεία για τη χρησιμοποίηση των πιστώσεων του προϋπολογισμού που προβλέπονται για δραστηριότητες στον τομέα των ανθρωπίνων δικαιωμάτων; Πώς δικαιολογεί η Επιτροπή τη μη πλήρη χρησιμοποίηση ορισμένων πιστώσεων του προϋπολογισμού; Ποιά συγκεκριμένα μέτρα λήφθηκαν ή θα ληφθούν, ώστε οι εν λόγω πιστώσεις να μπορούν να χρησιμοποιούνται αποτελεσματικά και γρήγορα; Μπορεί η Επιτροπή να αποκλείσει ότι στο εν λόγω κεφάλαιο του προϋπολογισμού θα πρέπει στο τέλος του έτους να μεταφερθούν πιστώσεις στο επόμενο έτος;

Απάντηση του κυρίουvan den Broek εξ ονόματος της Επιτροπής

(14 Ιανουαρίου 1999)

Η χρήση των γραμμών του προϋπολογισμού του κεφαλαίου B7-70 που απόβλέπουν στην προώθηση και στην προστασία των δικαιωμάτων του ανθρώπου αποτέλεσε αντικείμενο παρέμβασης του υπεύθυνου μέλους της Επιτροπής κατά τη σύνοδο της ολομέλειας του Κοινοβουλίου στις 17 Νοεμβρίου 1998. Με την ευκαιρία αυτή ανέφερε τις πολλές δυσκολίες που συνάντησε κατα τη διάρκεια της χρήσης του 1998. Πρόκειται κυρίως για τις επιπτώσεις της απόφασης του Ευρωπαϊκού Δικαστηρίου της 15ης Μαΐου 1998 και της διαδικασίας διαβουλεύσεων για τα σχέδια κανονισμών σχετικά με τις νομικές βάσεις των γραμμών για τα δικαιώματα του ανθρώπου του κεφαλαίου B7-70. Τούτο σημαίνει πράγματι το πάγωμα όλων των γραμμών για τα δικαιώματα του ανθρώπου μέχρι τη διοργανική συμφωνία του τέλους Ιουλίου του 1998, η οποία επέτρεψε τη χρήση τους όλως εξαιρετικά μέχρι το Δεκέμβριο του 1998. Πρόκειται επίσης για ανησυχίες και κριτικές που έχουν εκφρασθεί από το Κοινοβούλιο για το θέμα των γραφείων τεχνικής ενίσχυσης (ΓΤΕ).

Παρά τις δυσκολίες αυτές, η Επιτροπή έκανε και θα κάνει τα αναγκαία για να εξασφαλισθεί η ευρύτερη δυνατή χρήση των διαθέσιμων πιστώσεων του κεφαλαίου B7-70 και τούτο σεβόμενη τα κριτήρια επιλογής και λαμβάνοντας υπόψη τις θεματικές και τις γεωγραφικές προτεραιότητες. Το ποσοστό χρήσης των γραμμών του προϋπολογισμού του κεφαλαίου B7-70 θα πρέπει να φθάσει το 86,9 % άμεσα, και το 98 % συμπεριλαμβανομένων των δράσεων για την ενίσχυση της κοινωνίας των πολιτών στο Κάσοβο και τη Βοσνία. Η διαδικασία που ακολουθείται είναι η ίδια με τα προηγούμενα έτη, με εξαίρεση τις γραμμές Phare-Δημοκρατία και Tacis-Δημοκρατία, των οποίων οι μέθοδοι διαχείρισης εξομοιώθηκαν με αυτές των άλλων γραμμών για τα δικαιώματα του ανθρώπου του ιδίου κεφαλαίου. Το Κοινοβούλιο θα ενημερωθεί με εκθέσεις ad hoc σχετικά με τις διάφορες γραμμές, καθώς και με εκθέσεις θεματικού χαρακτήρα.

Όταν το υπεύθυνο μέλος της Επιτροπής απευθύνθηκε στη σύνοδο της ολομέλειας του Κοινοβουλίου υπογράμμισε ότι η Επιτροπή δεν μπορούσε παρά να ενισχύσει τη δημοκρατία και τα ανθρώπινα δικαιώματα κινοποιώντας την ενέργεια της κοινωνίας των πολιτών, συμπεριλαμβανομένων των μη κυβερνητικών οργανώσεων (ΜΚΟ). Η Επιτροπή προσπαθούσε να εξασφαλίσει ότι μια τέτοια προσέγγιση θα ανταποκρινόταν στα θέματα στρατηγικής πολιτικής ενώ θα αντικατόπτριζε βασικές πρωτοβουλίες.

Η δημιουργία των γραμμών προϋπολογισμού αποτέλεσε πρωτοβουλία του Κοινοβουλίου. Μετά από τη δικαστική απόφαση C106/96, η Επιτροπή δεν μπορεί να εφαρμόσει καμιά γραμμή του προϋπολογισμού χωρίς έγκριση. Κατά συνέπεια, η συνεισφορά του Κοινοβούλιο είναι κρίσιμη. Πρώτον, η Επιτροπή προσβλέπει προς τη μελλοντική νέα νομική βάση και ελπίζει ότι το Κοινοβούλιο θα διευκολύνει την ταχεία έκδοση της. Δεύτερο, για μια επιτυχή διαχείριση αυτών των γραμμών του προϋπολογισμού έχει σημασία να εγκριθούν οι παρατηρήσεις του προϋπολογισμού έτσι ώστε να χρησιμοποιηθεί μέρος των επιχειρησιακών δαπανών (ως ένα μέγιστο κατώφλι) για τεχνική και διοικητική βοήθεια (γραφεία τεχνικής ενίσχυσης, "ΓΤΕ").